
Parlamentul  României

Camera  Deputaţilor
Comisia pentru Sănătate şi Familie
                 Nr. 28/437/ 7 septembrie  2006
A V I Z 

asupra propunerii legislative pentru completarea art.3 din Ordonanţa de urgenţă a Guvernului nr.58/2001 privind organizarea şi finanţarea rezidenţiatului, stagiaturii şi activităţii de cercetare medicală în sectorul sanitar ( Plx 139/2006)

Cu adresa nr.Plx 139 din 8 martie 2006, Biroul Permanent, în conformitate cu art.95 şi 115 din Regulamentul Camerei Deputaţilor, republicat,  a sesizat Comisia pentru sănătate şi familie cu dezbaterea şi avizarea propunerii legislative pentru completarea art.3 din Ordonanţa de urgenţă a Guvernului nr.58/2001 privind organizarea şi finanţarea rezidenţiatului, stagiaturii şi activităţii de cercetare medicală în sectorul sanitar ( Plx 139/2006).


În urma examinării, în şedinţa din 7.09.2006 Comisia pentru sănătate şi familie a hotărât, cu 16 voturi pentru şi unul împotrivă,  avizarea favorabilă a propunerii legislative , cu următorul amendament:
„Art.3 alin.(6) se reformulează astfel: „Ocuparea unui alt post decât cel pe care au fost confirmaţi ca rezidenţi se poate face numai după îndeplinirea obligaţiei prevăzute la alin.(5),  cu excepţia cazului în care un alt medic specialist se obligă să preia postul cu preluarea integrală a obligaţiilor contractuale asumate de medicul titular.”

Motivare: Pentru o exprimare clară şi completă.


În raport de obiectul şi conţinutul său propunerea legislativă  face parte din categoria legilor ordinare, în conformitate cu prevederile art.73 din Constituţia României, republicată . 

